ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιαςών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 83/477/ΕΟΚ του Συμβουλίου για την προστασία των εργαζομένων από τους κινδύνους που οφείλονται στην έκθεσή τους στον αμίαντο κατά τη διάρκεια της εργασίας ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2001/0165 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιαςών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 83/477/ΕΟΚ του Συμβουλίου για την προστασία των εργαζομένων από τους κινδύνους που οφείλονται στην έκθεσή τους στον αμίαντο κατά τη διάρκεια της εργασίας

1. ΙΣΤΟΡΙΚΟ

Η Επιτροπή διαβίβασε στο Κοινοβούλιο και στο Συμβούλιο την παραπάνω αναφερόμενη πρόταση οδηγίας που βασίζεται στο άρθρο 137 παράγραφος 2, στις 20 Ιουλίου 2001.

Η Οικονομική και Κοινωνική Επιτροπή εξέφερε τη γνώμη στις 21 Φεβρουαρίου 2002.

Το Ευρωπαϊκό Κοινοβούλιο εξέφερε γνώμη σε πρώτη ανάγνωση στις 11 Απριλίου 2002.

Η Επιτροπή δέχθηκε ένα μέρος των τροπολογιών του Κοινοβουλίου. Παρουσίασε στο Συμβούλιο τροποποιημένη πρόταση στις 16 Μαΐου 2002 περιλαμβάνοντας αυτές τις τροπολογίες.

Το Συμβούλιο εξέδωσε την κοινή θέση του με ομοφωνία στις 23 Σεπτεμβρίου 2002.

Στις 17 Δεκεμβρίου 2002, το Ευρωπαϊκό Κοινοβούλιο επέφερε, σε δεύτερη ανάγνωση, τρεις τροπολογίες στην κοινή θέση του Συμβουλίου.

Η παρούσα γνώμη παρουσιάζει τη θέση της Επιτροπής στις τροπολογίες του Ευρωπαϊκού Κοινοβουλίου, σύμφωνα με το άρθρο 251, παράγραφος 2, σημείο γ), της συνθήκης ΕΚ.

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η αρχική πρόταση, η οποία βασίζεται στο άρθρο 137, παράγραφος 2, της συνθήκης, λαμβάνει τη μορφή οδηγίας για την τροποποίηση της οδηγίας 83/477/ΕΟΚ.

Η πρόταση αυτή αποβλέπει στην καλύτερη προστασία των εργαζομένων από τους κινδύνους που οφείλονται στην έκθεσή τους στον αμίαντο.

Κεντρικό σημείο της πρότασης είναι η εισαγωγή μιας μόνης οριακής τιμής έκθεσης των εργαζομένων αντί για δύο που προβλέπονται στην αρχική οδηγία.

Η πρόταση έχει εφαρμογή επίσης στους τομείς της θάλασσας και του αέρα, πράγμα το οποίο δεν προβλεπόταν στην αρχική οδηγία. Η πρόταση απλουστεύει τις διατάξεις σχετικά την περιορισμένη έκθεση, υποδεικνύει μια μέθοδο μέτρησης της περιεκτικότητας του αέρα σε αμίαντο, καθώς και της ανίχνευσης αμίαντου και περιέχει διατάξεις σχετικά με την κατάρτιση των εργαζομένων.

Η πρόταση προβλέπει επίσης την απαγόρευση της διάθεσης στην αγορά και της χρήσης του χρυσότιλου η οποία εισήχθη με την οδηγία 76/769/ΕΟΚ [1] του Συμβουλίου όπως τροποποιήθηκε από την οδηγία της Επιτροπής 1999/77/ΕΚ [2], με ισχύ από 1ης Ιανουαρίου 2005.

[1] ΕΕ L 262, ΤΗΣ 27.9.1976, Σ. 201. ΟΔΗΓΙΑ ΠΟΥ ΤΡΟΠΟΠΟΙΗΘΗΚΕ ΓΙΑ ΤΕΛΕΥΤΑΙΑ ΦΟΡΑ ΑΠΟ ΤΗΝ ΟΔΗΓΙΑ ΤΗΣ ΕΠΙΤΡΟΠΗΣ 1999/77/ΕΚ (ΕΕ L 207, ΤΗΣ 6.8.1999, Σ. 18).

[2] ΕΕ L 207 ΤΗΣ 6.8.1999, Σ. 18.

3. ΓΝΩΜΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΙΣ ΤΡΟΠΟΛΟΓΙΕΣ ΤΟΥ ΚΟΙΝΟΒΟΥΛΙΟΥ

3.1. Σύνθεση της θέσης της Επιτροπής

Η Επιτροπή είναι σε θέση να δεχθεί τις τρεις τροπολογίες του Ευρωπαϊκού Κοινοβουλίου στο σύνολό τους. Κρίνει ότι αυτές οι τροπολογίες είναι τέτοιας φύσεως ώστε συμπληρώνουν και βελτιώνουν το κείμενο της κοινής θέσης.

3.2. Τροπολογίες του Κοινοβουλίου σε δεύτερη ανάγνωση

3.2.1. Δεκτές τροπολογίες

3.2.1.1. Τροπολογία 1 (κατευθυντήριες γραμμές σχετικά με σποραδικές και χαμηλής έντασης εκθέσεις στον αμίαντο)

Η τροπολογία αποβλέπει να εισάγει ένα νέο σημείο 3α στο άρθρο 1 της κοινής θέσης, που αφορά την καθιέρωση από τα κράτη μέλη κατευθυντήριων γραμμών για τον καθορισμό των σποραδικών και χαμηλής έντασης εκθέσεων στον αμίαντο σύμφωνα με το άρθρο 3, παράγραφος 3 της οδηγίας.

Η Επιτροπή δέχεται αυτή την τροπολογία καθόσον αυτή βελτιώνει το κείμενο και διευκολύνει τη δυνατότητα εφαρμογής της οδηγίας.

3.2.1.2. Τροπολογία 2 (παύσεις στη διάρκεια της χρήσης ατομικού αναπνευστικού εξοπλισμού προστασίας) (άρθρο 1, παράγραφος 10, της κοινής θέσης)

Η τροπολογία αυτή προσθέτει στο άρθρο 10, παράγραφος 3, της οδηγίας 83/477/ΕΟΚ, την υποχρέωση να προβλέπονται παύσεις στη διάρκεια της χρήσης ατομικού αναπνευστικού εξοπλισμού προστασίας από τους εργαζομένους που εκτίθενται στον αμίαντο. Επαναλαμβάνει, ελαφρά τροποποιημένη, την τροπολογία 22 που ενέκρινε το ΕΚ σε πρώτη ανάγνωση και την οποία η Επιτροπή είχε δεχθεί και περιλάβει στην τροποποιημένη πρότασή της.

Η Επιτροπή δέχεται αυτή την τροπολογία καθόσον διευκολύνει την πρακτική εφαρμογή της οδηγίας με σκοπό μια αυξημένη προστασία των εργαζομένων.

3.2.1.3. Τροπολογία 3 (κυρώσεις σε περίπτωση παράβασης) (άρθρο 1 παράγραφος 18 της κοινής θέσης (νέο) άρθρο 16α (νέο) της οδηγίας 83/477/ΕΟΚ

Αυτή η τροπολογία προβλέπει την επιβολή εκ μέρους των κρατών μελών κυρώσεων αποτελεσματικών, ανάλογων και αποτρεπτικών σε περίπτωση παράβασης.

Η Επιτροπή δέχεται την τροπολογία αυτή, στο πλαίσιο μιας γενικής συμφωνίας, καθόσον πρόκειται για "τυπική" ρήτρα που περιλαμβάνεται σε πολυάριθμες οδηγίες.

4. ΣΥΜΠΕΡΑΣΜΑ

Δυνάμει του άρθρου 250, παράγραφος 2, της συνθήκης ΕΚ, η Επιτροπή τροποποιεί την πρότασή της σύμφωνα με τα όσα αναφέρονται παραπάνω.